Qoraqalpog‘istonda tuproq bosib qolishi oqibatida halok bo‘lgan 3 kishi suv quvurini noqonuniy olib ketmoqchi bo‘lgani ma’lum bo‘ldi

Qoraqalpog‘istonning Qo‘ng‘irot tumanida suv quvuri qaziyotgan 4 kishini tuproq bosib qolib, ularning 3 nafari voqea joyida halok bo‘lgandi. “Qoraqalpoq suv ta’minoti” voqea tafsilotlarini e’lon qildi.
Eslatib o‘tamiz, Qoraqalpog‘iston prokuraturasi voqea tumani “Suo‘yonli” ovuli hududida soat 05:30 larda yuz bergani, 1990-yilda tug‘ilgan S.U., voyaga yetmaganlar — 2006-yilda tug‘ilgan S.K., 2007-yilda tug‘ilgan S.M. va 2004-yilda tug‘ilgan D.M. yer ostidagi suv quvurini qazib olayotgan vaqtida tuproq o‘pirilib, bosib qolganini ma’lum qilgandi. S.U., S.K. va S.M. voqea joyida vafot etgan, voyaga yetmagan D.M. esa tuproq ostidan chiqarib olinib, Qo‘ng‘irot tuman tibbiyot birlashmasiga yotqizilgan.
“Qoraqalpoq suv ta’minoti” ma’lumotlariga ko‘ra, ushbu fuqarolarning 3 nafari maktab o‘quvchilari bo‘lgan. Ular 9-iyun kuni tonggi soat 4:00—4:30 atrofida diametri 300 millimetr bo‘lgan cho‘yan quvurni noqonuniy tarzda sindirib olib ketmoqchi bo‘lganda, yog‘ingarchilik tufayli yumshab qolgan tuproq ostida qolgan. 3 kishi voqea joyida vafot etgan bo‘lsa, bir kishi qochib ketgan va keyinchalik huquq-tartibot idoralari xodimlari tomonidan ushlanib, shifoxonaga yotqizilgan.
Mazkur holat yuzasidan Qo‘ng‘irot tumani prokuraturasi tomonidan tergovga qadar tekshirish harakatlari olib borilmoqda.
Eslatib o‘tamiz, 2020-yilning iyun oyida Navoiyda cho‘l hududidagi suv quvurlarini o‘g‘irlagan shaxslar ushlangani haqida xabar berilgan edi. Ular Suv xo‘jaligi vazirligi Zarafshon irrigatsiya va energetika boshqarmasiga tegishli jami narxi 102 million 250 ming so‘mlik diametri 273 millimetr bo‘lgan 300 metr quvurlar qazib olib, o‘g‘irlab ketgan.